Diari Oficial de la Generalitat Valenciana


Sumari del DOGV 5432, del 19-01-2007 (2006/14932)

Conveni de Col·laboració entre l'Institut de la Petita i Mitjana Indústria de la Generalitat Valenciana (IMPIVA) i Seguretat i Promoció Industrial Valenciana, SA (SEPIVA).
---------------------------------------------------------------------------------------------------------------------------------------------------------------------------

### Dades del document

Número de DOGV
:   5432

Data del DOGV
:   19-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2006/14956


Data del document
:   16-11-2006

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Conveni

Descriptors 

:   * Institut de la Petita i Mitjana Indústria Valenciana
    * cooperació administrativa
    * tecnologia de la informació

València, 16 de novembre de 2006  
REUNITS   
D'una banda, Fernando Vidal Giménez, director de l'Institut de la Petita i Mitjana Indústria de la Generalitat Valenciana, en virtut de la delegació efectuada pel president de l'IMPIVA de data 15 de novembre de 2006.  
I de l'altra, Herminio García Cuadra, director de l'empresa pública Seguretat i Promoció Industrial Valenciana SA, en virtut de la delegació efectuada pel president de SEPIVA de data 15 de novembre de 2006.  
Ambdues parts es reconeixen capacitat legal suficient per a obligar-se i, en conseqüència, subscriure el present conveni de col·laboració i, a este efecte,  
EXPOSEN   
I. Que l'IMPIVA, Institut de la Petita i Mitjana Indústria de la Generalitat Valenciana, és una entitat de dret públic adscrita a la Conselleria d'Empresa, Universitat i Ciència i subjecta a l'ordenament jurídic privat en les seues relacions externes. Té al seu càrrec l'impuls i l'execució de la política de la Generalitat Valenciana en relació amb la xicoteta i mitjana empresa i el seu objectiu principal és la promoció de la innovació tecnològica, impulsant així el desenvolupament i la millora de la xicoteta i mitjana empresa industrial valenciana.  
II. Que SEPIVA, empresa pública de la Generalitat Valenciana, dependent de la Conselleria d'Empresa, Universitat i Ciència, té, entre altres, com a objecte social, i dins dels objectius de la política industrial definits per la Generalitat, la realització d'actuacions dirigides a la promoció i el manteniment de l'activitat industrial valenciana.  
III. Que l'IMPIVA té prevista la convocatòria d'ajudes del programa GESTA (Generació de Solucions de Tecnologia Avançada) a les xicotetes i mitjanes empreses per a projectes d'investigació dirigits a la consecució d'un objectiu tecnològic.  
IV. Que SEPIVA, per la seua banda, té entre les seues actuacions l'execució del programa NOEMI (Noves Oportunitats Empresarials mitjançant la Investigació), dirigit a xicotetes i mitjanes empreses d'alta tecnologia.  
V. Que les actuacions de desenvolupament d'ambdós programes, GESTA i NOEMI, presenten similituds, tant per estar dirigides a xicotetes i mitjanes empreses com per destinar-se a iniciatives d'investigació i innovació tecnològica. És per això que resulta convenient la col·laboració entre ambdues entitats.  
VI. Que SEPIVA no està sotmesa a les prohibicions per a obtenir la condició d'entitat col·laboradora assenyalades en l'article 13 de la Llei 38/2003, de 17 de novembre, General de Subvencions.  
I a este efecte interessen la firma del present conveni de col·laboració, tot ajustant-se a les següents  
CLÀUSULES  
Primera. Objecte del conveni  
El present conveni té per objecte la col·laboració entre l'IMPIVA i SEPIVA per a la gestió de la convocatòria d'ajudes del programa GESTA. En concret, SEPIVA assumirà la condició d'entitat col·laboradora en la forma establida en les clàusules del present conveni i l'IMPIVA mantindrà la competència per a dictar les resolucions de concessió de les ajudes i efectuar-ne el pagament als beneficiaris.  
Segona. Abast del treball  
SEPIVA prestarà els servicis que s'indiquen a continuació:  
o Identificació i recollida dels problemes tecnològics a presentar en la convocatòria.  
o Avaluació dels projectes segons els criteris previstos en el programa.  
o Realització d'informe tècnic que justifique la puntuació atorgada o explique els motius de desestimació del projecte, si és el cas.  
o Determinació dels costos elegibles del projecte i informe en el cas de desviacions entre allò presentat i allò acceptat.  
o Comprovació de les solucions presentades per a la resolució dels objectius tecnològics plantejats.  
o Realització d'informe tècnic que justifique la viabilitat tècnica de la solució proposada i la consecució o la no-consecució dels objectius esperats segons les especificacions tècniques definides en el projecte  
.  
o Realització, amb posterioritat al pagament de l'ajuda, de totes les accions de comprovació i verificació que siguen requerides per l'IMPIVA.  
El treball d'avaluació afectarà la totalitat dels expedients presentats en la convocatòria i els resultats es lliuraran en un suport informàtic que permetrà incorporar la informació corresponent a descripció del projecte, puntuació i costos elegibles, més informe de desviacions, si és el cas. L'aplicació que proporcionarà l'IMPIVA a l'efecte permetrà extraure una impressió en paper de l'informe d'avaluació complet de cada projecte, que haurà d'imprimir-se i lliurar-se firmat a l'IMPIVA per una persona identificada de SEPIVA per a l'arxiu en paper en cada un dels expedients d'avaluació.  
Correspondrà igualment a SEPIVA atendre les reclamacions o els recursos que per raó de disconformitat amb l'avaluació realitzada puguen presentar sol·licitants d'ajuda. L'assistència de SEPIVA en este punt consistirà en l'elaboració d'un informe per a IMPIVA en el qual, després d'analitzar les al·legacions del sol·licitant, es propose acceptar o no la reclamació.  
El treball de comprovació del funcionament de la solució presentada afectarà únicament els projectes aprovats en la convocatòria i es concretarà per a cada expedient en un informe firmat per persona identificada de SEPIVA, en el qual s'exposen els objectius pretesos de la solució presentada, així com els seus requisits de funcionament, i els resultats de l'observació amb les desviacions produïdes, si és el cas, tot aportant una valoració de l'aptitud o no del funcionament segons allò esperat.  
Per al correcte funcionament de la col·laboració, l'IMPIVA posarà a la disposició de SEPIVA tota la informació corresponent a les sol·licituds del programa GESTA que li siga requerida.  
La interlocució en l'IMPIVA per a tot el que fa referència a esta clàusula correspondrà a l'Àrea d'Investigació i Desenvolupament, sense perjudici que puguen derivar-se determinades qüestions puntuals que pogueren aparéixer en altres estaments de l'IMPIVA.   
L'IMPIVA inclourà en les accions de divulgació del programa GESTA la referència de SEPIVA com a entitat col·laboradora.  
En tot cas es constituiran grups de treball integrats per personal d'ambdues parts amb la finalitat que s'utilitzen els mateixos criteris que els utilitzats per l'IMPIVA en la gestió administrativa d'expedients d'ajuda.  
Tercera. Durada  
La durada del present conveni comprendrà des del dia de la firma fins a l'acabament de les tasques relacionades amb la gestió de la convocatòria d'ajudes 2007, si bé podrà prorrogar-se anualment per mutu acord de les parts per a donar suport a futures convocatòries GESTA aprovades per Resolució del president de l'IMPIVA.  
Quarta. Confidencialitat  
SEPIVA garantirà la confidencialitat en el tractament de la informació i la documentació objecte d'este conveni, tant durant l'execució, com amb posterioritat a esta.  
SEPIVA podrà contrastar el resultat de l'execució dels projectes amb experts independents sense menyscapte de la deguda confidencialitat en el tractament de la informació.   
Cinquena. Resolució  
Este conveni quedarà resolt per l'incompliment, per qualsevol de les parts, de les clàusules previstes, si bé qualsevol podrà sol·licitar-ne la resolució amb una antelació mínima de tres mesos.  
En la condició d'entitat col·laboradora, seran d'aplicació a SEPIVA les condicions i obligacions previstes en la Llei General de Subvencions i la normativa de desenvolupament.  
Sisena. Jurisdicció  
La jurisdicció competent per a conéixer les controvèrsies que pogueren suscitar-se en l'execució del conveni de col·laboració serà la contenciosa administrativa.  
I com a prova de conformitat, ambdues parts subscriuen el present conveni, en doble exemplar, al lloc i en la data indicats en l'encapçalament.  
Per IMPIVA: Per SEPIVA:  
Fernando Vidal Giménez Herminio García Cuadra